Vra dr. Patricia: Als wat jy wil weet oor gout | Netwerk24
Vra dr. Patricia: Als wat jy wil weet oor gout
Soek jy raad oor 'n mediese probleem?
Vraag: Gout pla erg
Ek sukkel geweldig met my gout. Help asseblief. -Jiggie
Antwoord: Beste Jiggie
Jig of gout is een vorm van artritis en word veroorsaak deur verhoogde uriensuurvlakke in die bloed. Dit kan oorerflik wees, of dit kan veroorsaak word deur die liggaam wat nie ontslae kan raak van uriensuur nie, of wanneer kos met hoë uriensuur of purien geëet word.
Purien word in die liggaam afgebreek tot uriensuur. Die uriensuur vorm dan kristalle in die gewrig wat pyn en inflammasie (dis rooi, geswel, warm en teer) veroorsaak. Die groottoon, knie of elmboog word meer algemeen aangetas, maar dit kan enige gewrig aantas.
Heelparty mense met verhoogde uriensuurvlakke in die bloed ervaar geen simptome nie. Sommige mense kry Tofi-jig as gevolg van herhaalde jig-aanvalle of verhoogde uriensuurvlakke oor jare. Tofi is klipharde knoppe op die gewrigte en is gewoonlik nie teer of pynlik nie.
Opeenhoping van uriensuurkristalle in die gewrig veroorsaak tofi en kan die been wegvreet en skade aan die gewrig veroorsaak.
Mense met vetsug, hoë bloeddruk, niersiektes, 'n familiegeskiedenis van jig, insulienweerstandigheid en diabetes is meer geneig tot jig. Leefstylfaktore soos gereelde drankgebruik, veral bier, is ook 'n groot sneller.
Die dokter sal spesifieke vrae vra, 'n ondersoek doen en bloed trek vir uriensuur en om te kyk hoe jou niere werk. 'n Klein naald kan in jou gewrig of tofus gedruk word om 'n bietjie vog te trek en te stuur na die laboratorium om te kyk vir kristalle onder die mikroskoop.
Hantering van jig-aanval
1. Nie-steroïdale anti-inflammatoriese medisyne (NSAID's). Dit verminder pyn en swelling. Ibuprofen (Advil, Motrin), Naproxen (Aleve, Anaprox), Indomethacin (Indocin) en Celebrex en moet in relatiewe hoë dosisse vroeg begin word.
2. Kolgisien is voorskrifmedikasie, en newe-effekte sluit in maagwerk, maagkrampe, naarheid en braking. Dit moet begin word sodra die aanval begin.
3. Steroïde soos prednisoon is ook baie effektief. Langtermynbehandeling sluit in Allopurinol (Aloprim, Lopurin, Zyloprim), Febuxostat (Uloric) en Probenecid.
Daar is ook vele bekostigbare oor-die-toonbankprodukte beskikbaar, byvoorbeeld Manna se pH-balanskapsules.
Kosse wat kan lei tot 'n jig-aanval:
• Te veel rooivleis
• Te veel seekos en skulpvis
• Te veel drank, veral bier
• Vrugtesap en meer as twee klein porsies vrugte per dag
• Te veel suiker
• Fruktose wat 'n vrugtesuiker is en soms as 'n suikeralternatief gebruik word vir diabete.
• HFCS (high-fructose corn syrup) wat in winkelsoetgoed en drinkgoed is. Lees gerus die etikette
• Orgaanvleis soos lewer, niertjies, skilpadjies, steak en kidney-pasteie, hoenderlewertjies, lewerpatee en afval. Koffie, witvis soos stokvis, hoender, laevetmelk en jogurt is minder geneig om 'n aanval aan te bring.
• Drink baie water.
• Probeer 'n gesonde gewig handhaaf, verminder drankinname en suikerbelaaide drinkgoed.
• Medikasie wat uriensuur verhoog soos waterpille, aspirien en TB-pille moet bespreek word met jou dokter.